A határozat időpontja, hatálybalépése és típusa

A Görög Nemzeti Bank Hitel- és Biztosítási Bizottságának 2016.5.12.-i 185/1. határozata, amely a következőkről rendelkezett: 1. A biztosító számára az összes biztosítási üzletág minden tevékenységi köre tekintetében továbbra is tilos bármely új biztosítási tevékenység megkezdése és a meglévő biztosítási szerződések bármely olyan módosítása, amely a biztosítási díjak, a biztosítási összeg és/vagy a biztosítási fedezetből fizetendő juttatások növelését eredményezi, a kinevezett vagyonfelügyelő megbízatása továbbra is érvényes; a vagyonfelügyelő biztosítja különösen a díjaknak és a biztosító egyéb követeléseinek a beszedését, emellett részletes heti jelentéseket nyújt be az eszközökről és a biztosítási kötelezettségekről. 2. A biztosító igazgatótanácsa a vagyonfelügyelővel együttműködve pályázati úton köteles keresni egy olyan biztosítót, amely átveszi azon, meglévő életbiztosítási szerződésekből álló biztosítási portfóliót, amely a kizárólag betegségből vagy a betegségből/balesetből származó, I.3. üzletágba és a 4364/2016. sz. törvény 5. cikkében felsorolt következő üzletágakba tartozó személyi sérülések biztosítását foglalja magában: a) I.1.: túlélés vagy halál esetére szóló biztosítás, kompozit biztosítás, díj-visszafizetéses életbiztosítás, b) I.2.: jövedelembiztosítás, c) III.: befektetéshez kötött életbiztosítás. A potenciális pályázó biztosítóknak részvételi szándékukat 2016. május 20-án éjfélig kell jelezniük. 3. A biztosító a következők tekintetében 2016. július 15-ig felfüggeszti a kifizetések teljesítését: a) a biztosítási szerződések részleges vagy teljes visszavásárlása (valamennyi biztosítási üzletágban), b) az I1. és az I2. üzletágba tartozó biztosítási szerződésekkel összefüggő biztosításmatematikai tartalékok túlteljesítéséből eredő bevételek kifizetése, kivéve a biztosítási szerződések megszűnésének esetét és a nyugdíjfizetést, c) a biztosítási szerződésekben előírt további juttatások (bónuszok) lejárat előtti kifizetése (valamennyi biztosítási üzletágban), d) a VII. biztosítási üzletágba tartozó csoportbiztosítási szerződéssel biztosított személyek lejárat előtti felvétellel kapcsolatos juttatásai, e) a biztosítási szerződéssel fedezett hitelek nyújtása vagy a már folyósított hitelek összegének növelése (valamennyi biztosítási üzletágban), f) a közvetítőkkel szembeni, a biztosítási díjjal összefüggő jutalékon felüli egyéb díjak, kedvezmények és jutalékok megfizetésére vonatkozó szerződéses kötelezettségek teljesítése, g) a közvetítők képzésének a költsége és az új közvetítők felvételével, képzésével és finanszírozásával kapcsolatos költségek, h) a biztosító által a hitelmegállapodásaival vagy kötvényeivel összefüggésben fizetendő törlesztőrészletek vagy kamatok, i) az igazgatótanács tagjainak javadalmazása, kedvezményei vagy bárminemű költségtérítése, j) a biztosító működési költségei a megfelelő működés biztosításához szükséges minimumon felül. A felsorolt kifizetések a 4364/2016 sz. törvény 229. cikke (3) bekezdésének hatályába tartoznak – e cikk a határidők felfüggesztéséről, a végrehajtási intézkedésekre vonatkozó eljárási szabályokról és ideiglenes intézkedések alkalmazásáról rendelkezik. 4. A biztosító leányvállalata – az International LIFE Általános Biztosító Rt. (International LIFE ΑΕΓΑ), maga is biztosító – számára tilos a biztosító közvetlen vagy közvetett finanszírozása, vagy a köztük eszközök adásvételével járó bármilyen ügylet lebonyolítása. 5. A biztosító számára tilos az igazgatótanács tagjainak, a részvényeseknek vagy a kapcsolt vállalkozásoknak a közvetlen vagy közvetett finanszírozása, vagy azok számára likviditási eszközök rendelkezésre bocsátása. A hatálybalépés napja: 2016. május 12. A hatály időtartama: határozatlan